ועדת הכספים, כנסת 20, פרוטוקול מספר 349, 2016-05-30 11:25

משה גפני: אני מחדש את הישיבה.

משה גפני: אנחנו מתחילים בהעברה של בקשה מס' 12.

משה גפני: מי מציג את הפנייה?

משה גפני: בבקשה.

<מתי ישראל: הפנייה נועדה להעביר 7.581 מיליארד שקלים מסעיף הרזרבה הכללית לסעיף הביטחון תקציב הוצאה.

<מתי ישראל: תקציב הרשאה להתחייב בסך 2.89 מיליארד שקלים ותקציב הוצאה מותנית בהכנסה בסך של 173,320 אלפי שקלים.

אראל מרגלית: מה זה ה-173?

<מתי ישראל: תקציב הוצאה מותנית בהכנסה.

משה גפני: שנייה לפני שאתה ממשיך.

משה גפני: אני רוצה להגיד לחברי הוועדה: אנחנו עובדים כפי שסיכמנו בשנת התקציב הקודמת – אנחנו עובדים על-פי נוהל מסודר, שהחברים ידעו יותר ממה שידעו בעבר ויצטרכו לפרט את הדברים, ויש אכן פניות רבות שנמצאות על שולחן הוועדה שלא מגיעות לאישור, מכיוון שזה עדיין לא על-פי הנוהל.

משה גפני: ברגע שזה יהיה על-פי הנוהל אני אביא את זה.

משה גפני: אני חושב שזה מה שצריך להיות, חברי הוועדה שמאשרים את ההעברות התקציביות צריכים לדעת על מה מדובר.

משה גפני: היות שזה לא בתוך תקציב, לפחות את הדברים העיקריים, כפי שקבענו בנוהל.

משה גפני: כאן מדובר על העברה – אני יודע על מה מדובר, ומי שהתעניין גם יודע על מה מדובר – שהיא העברה של תקציב הביטחון, סעיף בתקציב הביטחון שעל-פי הנוהל ההסבר הולך להיות בוועדה המשותפת לוועדת הכספים ולוועדת החוץ והביטחון.

זהבה גלאון: לא מקובל עלינו.

משה גפני: אני רק אומר.

משה גפני: הנוהל במקרה הזה ברור לחלוטין.

<שגית אפיק: זה לא הנוהל, זה החוק.

משה גפני: זה החוק, נכון.

משה גפני: סליחה.

זהבה גלאון: מה זאת אומרת?

זהבה גלאון: החוק אומר שההסבר יהיה - - -

משה גפני: בוועדה המשותפת.

<שגית אפיק: החלוקה לשימושים ולתקציב הביטחון נעשית בוועדה המשותפת.

זהבה גלאון: החלוקה לשימושים נעשית שם?

משה גפני: כן.

זהבה גלאון: זה על-פי חוק?

משה גפני: כן.

זהבה גלאון: תראי לי את זה, איך זה כתוב.

משה גפני: זהבה, במקרה הזה זה גם לא ילך לוועדה המשותפת, אלא ילך לוועדת המשנה.

משה גפני: במקרה הספציפי הזה.

זהבה גלאון: מה, זה לשב"כ, למוסד?

משה גפני: אני לא יודע על מה מדובר.

זהבה גלאון: סליחה, מה אתה רוצה, שאני אצביע לך כחותמת גומי?

זהבה גלאון: אני לא מבינה.

זהבה גלאון: אני חותמת גומי שלך?

זהבה גלאון: גפני, ברצינות.

אראל מרגלית: לא נקבע בשלב זה, לפני הדיון הזה, כינוס של הוועדה המשותפת לדבר על הדבר הזה.

משה גפני: זה לא ועדה משותפת.

אראל מרגלית: אני מבין, אבל - - -

עפר שלח: הַסֵּדֶר, כבר אמרתי את זה פה יותר מפעם אחת – הסדר הוא הפוך.

עפר שלח: יושבים פה כמה מחברי הוועדה המשותפת, וביניהם אני, אם הדברים מוצגים לוועדה המשותפת, הוועדה המשותפת מבינה אותם והיא צריכה להמליץ לוועדת הכספים לקבל את זה.

עפר שלח: אי-אפשר לעשות את זה הפוך.

עפר שלח: חבר הכנסת גפני, אני רוצה להגיד עוד דבר.

עפר שלח: אנחנו פה לא רק בתהליך הפוך, אלא אנחנו גם במשחק מסכות שהמטרה של הכספים האלה כבר פורסמה בעיתונים, ואנחנו לא יכולים לדבר עליה.

עפר שלח: ואני אומר לך שאמרתי בדיון של הוועדה המשותפת, שהגיע הזמן שגם את הסכום הזה יגידו למה הוא, כי זה לא באמת סוד מדינה.

עפר שלח: אז מייצרים פה הפוך על הפוך על הפוך, וחברי ועדת הכספים מתבקשים לאשר משהו שהם לא מבינים אותו, שעל פניו גם נוגד סיכומים תקציביים בין משרד הביטחון למשרד האוצר.

זהבה גלאון: אדוני, אני מבקשת לדבר ברשותך.

משה גפני: זהבה, בבקשה.

זהבה גלאון: אני מבקשת להעיר שתי הערות.

זהבה גלאון: קודם כול, הסתכלתי על המייל שנשלח אתמול, הנתונים שהיו במייל אתמול זה 7.5 רזרבה, 2.5 העברה תקציבית, זה לא תואם את מה שאתה נותן עכשיו.

משה גפני: עודפים.

זהבה גלאון: זה לא בדיוק הנתונים שמוסרים לנו כאן.

זהבה גלאון: אז כדאי שתהיה הלימה.

משה גפני: בדיוק זה מה שהוא אמר.

זהבה גלאון: לא.

זהבה גלאון: לא בדיוק.

<מתי ישראל: יש כאן שתי פניות נפרדות.

<מתי ישראל: הפנייה הזאת מתייחסת להעברה מסעיף הרזרבה הכללית לסעיף 15, סעיף הביטחון.

<מתי ישראל: יש עוד פנייה שמדברת על העברת עודפים ותציג עמיתתי, מימיני.

<מתי ישראל: אני מתייחס רק להעברה מהרזרבה הכללית.

משה גפני: תיכף אתם תסבירו, אבל אני מבקש קודם לאפשר לחברת הכנסת גלאון.

זהבה גלאון: אני רוצה להעיר הערה יותר מהותית, אדוני, לגבי כל הסוגיה הזאת של העברות לתקציב הביטחון בכלל - - -

<קריאות: - - -

משה גפני: אני מבקש שיהיה שקט.

זהבה גלאון: אדוני, אני רוצה להעיר שתי הערות.

זהבה גלאון: הערה אחת קצרצרה לגבי תקציב הביטחון שהופך להיות מין בולען כזה ששואב לתוכו כל שקל של התקציב, של העודפים, של הרזרבות.

זהבה גלאון: זו הערה למהות, אני אומרת אותה במשפט אחד.

זהבה גלאון: והערה שנייה, לא יכול להיות שעושים מאתנו צחוק.

זהבה גלאון: אמר את זה חבר הכנסת שלח.

זהבה גלאון: בעיתונים כתוב – ראיתי ששאול אמסטרדמסקי פרסם שהכסף הולך למוסד ולשב"כ - - -

בצלאל סמוטריץ': אני לא מאמין לעיתונים.

זהבה גלאון: אני קוראת עיתונים.

זהבה גלאון: אני מאמינה לעיתונים או לא?

זהבה גלאון: עושים צחוק מאתנו, חברי הוועדה?

זהבה גלאון: או שתגידו לנו למה הולך הכסף – יש לי ביקורת על השיטה, כל פעם באים לפה, אנחנו באים ומצביעים על תקציב, בכל פעם התקציב הזה גדל.

זהבה גלאון: עכשיו בכלל זה הולך לגדול בתוספת של 18% ממה שאושר.

זהבה גלאון: כל אישור התקציב הזה זה בלוף, וכל פעם אתם אומרים: זה יהיה בוועדה המשותפת.

אראל מרגלית: את יכולה להיות רגועה, יש שר ביטחון יציב, הרבה זמן ואף אחד לא יזיז אותו מתפקידו בצורה בלתי צפויה.

אראל מרגלית: ..

זהבה גלאון: אדוני היושב-ראש, אני רוצה לפני שר הביטחון, שיש לי מה להגיד עליו, כמו שאתה מתאר לעצמך.

זהבה גלאון: צריך להדאיג אותנו שהוא הולך לקבל לידיו עכשיו תקציב כזה של 70 מיליארד שקלים, מה הוא הולך לעשות עם זה.

בצלאל סמוטריץ': לפי מה שכתוב בעיתון זה לא לידיו.

בצלאל סמוטריץ': רק נתקן, זה לראש הממשלה.

זהבה גלאון: אדוני, אני רוצה רק להתמקד בזה.

זהבה גלאון: השיטה הזאת לא יכולה להימשך כך.

זהבה גלאון: אתם עושים צחוק מאתנו, אדוני.

זהבה גלאון: בשביל מה אנחנו באים לפה עכשיו?

זהבה גלאון: תקציב הביטחון בכל פעם מתנפח, מקצצים בשירותים החברתיים, ואתה לא אומר לנו למה הולך הכסף.

זהבה גלאון: מה אני צריכה לעשות עכשיו?

זהבה גלאון: מה אתה מצפה שאני אעשה בתור חברת ועדה?

משה גפני: שתצביעי בעד, אני תיכף אסביר לך למה.

זהבה גלאון: ברור...

משה גפני: אני אסביר לך למה.

זהבה גלאון: בוא תסביר.

משה גפני: קודם כול, אראל.

אראל מרגלית: קודם כול, חלק מהדברים גם זהבה אמרה וגם עפר אמר, אז אני רק רוצה - - -

משה גפני: אני רוצה לדעת לפני זה, סליחה דקה, האם האופוזיציה מתכוונת להצביע נגד?

זהבה גלאון: אני אצביע נגד, אני כבר אומרת.

מיקי רוזנטל: לא, נהיה ענייניים.

זהבה גלאון: מיקי רוזנטל ענייני, ואני אצביע נגד.

משה גפני: אראל.

אראל מרגלית: אני לא יודע אם אתה זוכר, בסוף השנה הקודמת היו 56, ובאו ברגע האחרון ואמרו שיש 4 מיליארד מותנים, ההתניה הזאת היא בהסכם מול האוצר ומול משרד הביטחון – דרך אגב, זה היה בין שני השרים, אני לא יודע איך זה יתקיים עכשיו – כי יש התקדמות בחלק מהפתרונות של בעיות הפנסיה ובעיות אחרות שהיו אמורים לכלול ברמה המערכתית.

אראל מרגלית: ואנחנו, בוועדת החוץ והביטחון, היינו אמורים לקבל דיווחים על ההתקדמות ועל כך שבאמת זה יועבר.

אראל מרגלית: פה אני לא מבין מאיפה הדבר הזה בא.

אראל מרגלית: כלומר, אני לא מבין מתוך הדיונים שלנו בוועדה המשותפת.

אראל מרגלית: פניתי לוועדה המשותפת לראות אם אנחנו מכנסים אותה, כדי לראות מתי אנחנו דנים על זה, כרגע בכלל אין תאריך לכינוסה.

אראל מרגלית: השינוי הזה הוא שינוי מאוד דרמטי.

משה גפני: בגלל שאין יושב-ראש לוועדה.

אראל מרגלית: יכול להיות שיש לו הסבר, אבל אני לא מבין אותו כמי שיושב בוועדה המשותפת, לא מבין מאיפה הוא בא.

אראל מרגלית: מה שדיברנו בפעם שעברה – אתה זוכר שעצרנו את הישיבה, עלינו למעלה, הבנו בוועדה המשותפת, חזרנו לפה ונתנו את ההמלצה שלנו.

אראל מרגלית: נתנו את ההמלצה שלנו לוועדת הכספים, כדי שחברי ועדת הכספים יוכלו לדעת שהוועדה המשותפת ממליצה או מתנגדת.

אראל מרגלית: חזרנו לכאן והמלצנו, ואז אמרנו שכך נעבוד מעכשיו, כי אחרת ועדת הכספים יושבת פה, אנחנו לא יודעים מה השימושים וגם יש לנו שאלות.

אראל מרגלית: יכול להיות שלכל השאלות יש תשובות, אבל אנחנו לא מבינים.

אראל מרגלית: אלה מספרים עצומים, אז אני חושב שזה שווה דיון.

אראל מרגלית: לכן אני מציע שהוועדה המשותפת תשב, תקבל את ההסבר, תתווכח, תשאל, תקבל תשובות.

אראל מרגלית: היה שאנחנו ממליצים על זה, נחזור לפה, וכך זה יהיה.

משה גפני: תודה.

משה גפני: מיקי, בבקשה.

מיקי רוזנטל: רוב הדברים נאמרו על-ידי קודמי, גם ההיגיון שהוועדה המשותפת צריכה לדון בזה ורק אחר-כך ועדת הכספים צריכה לאשר את זה.

מיקי רוזנטל: ב-17 בדצמבר אשתקד פורסם בעיתון "כלכליסט" שמשרד הביטחון מבקש להעביר 7.6 מיליארד שקלים לטובת המוסד והשב"כ.

מיקי רוזנטל: כמה ימים אחר-כך פורסמו בכל מיני אתרים – אני לא רוצה לחבר, אבל כל הדברים האלה עברו צנזורה, לפיכך הם לא פוגעים בביטחון המדינה או בסודות מדינה – פורסמו גם היעדים שלשמם המוסד והשב"כ מבקש את זה, ועכשיו אנחנו מתבקשים לאשר 7.6 מיליארד, וברור שזה הכסף הזה וכו' וכו'.

מיקי רוזנטל: לא יכול שמשרד הביטחון מצד אחד יוציא הודעות לעיתונים, ידליף לעיתונים, יתדרך עיתונאים ואנחנו נעמוד פה כמו טאבולה ראסה או כמו רובוטים ונצביע כמו אידיוטים בלי שאנחנו יודעים לכאורה על מה.

מיקי רוזנטל: זה משחק מכור, זה מכוער, זה מבזה את הכנסת, זה מבזה את ועדת הכספים, ולפיכך, אדוני, אני מבקש שהנוהל יהיה כדלקמן: כשמדובר בעניינים שיש לשמור עליהם בסוד, ברור שהם צריכים להידון בוועדות המתאימות - - -

משה גפני: זה המקרה.

מיקי רוזנטל: זה לא המקרה.

משה גפני: תיכף אני אדבר.

מיקי רוזנטל: אם משרד הביטחון לא חושב שזה המקרה - -

משה גפני: נשמע תיכף את הרפרנט.

מיקי רוזנטל: - - ומוציא את ההודעה הזאת מראש באופן מסודר לעיתונאים, מתדרך עיתונאים, לכל הפחות זה מגחך אותנו.

מיקי רוזנטל: דבר שני, אני תומך בעמדה שהביע פה חברי, חבר הכנסת שלח, שההיגיון הבסיסי אומר שקודם כול הוועדה המשותפת צריכה לדון בזה, כי אחרת מה אנחנו מאשרים?

עפר שלח: אני רוצה להגביר את האבסורד בשני משפטים שמיקי נותן לי מתנה.

עפר שלח: הגופים שעליהם אנחנו מדברים אינם תחת משרד הביטחון, זאת אומרת, עושים פה הצגה שהם כאילו מסתירים את זה בתקציב הביטחון, כולם יודעים על מה זה.

עפר שלח: זה שם לחוכא ואיטלולא גם אותנו וגם את תקציב הביטחון.

משה גפני: פרופ' טרכטנברג.

משה גפני: בבקשה אם אפשר בקצרה.

מנואל טרכטנברג: מאוד בקצרה, הדברים נאמרו, אבל אני רוצה לדייק.

מנואל טרכטנברג: סדר הדברים צריך להיות כדלקמן: הדיון הולך לוועדה המשותפת, אם בוועדה המשותפת מתברר שיש סעיפים חסויים עד כדי כך שאפילו הוועדה המשותפת לא יכולה להידרש להם, אז צריך להעביר את זה כבקשה מהוועדה המשותפת לוועדת המשנה, זה חוזר לוועדה המשותפת, שם מקבלים החלטה והמלצה לוועדת הכספים.

מנואל טרכטנברג: אני מבקש ממך בכל לשון של בקשה – בכל החודשים האלה עמדת בפרץ לעניין של נורמות התנהגות והתנהלות של ועדת הכספים אל מול העברות תקציביות – אני מבקש ממך כיושב-ראש הוועדה לעמוד גם הפעם בפרץ ושזה יהיה הנוהל.

משה גפני: אני אסביר תיכף, זה לא המקרה.

משה גפני: תודה.

משה גפני: בצלאל.

בצלאל סמוטריץ': אני ממש מצטרף לדברים, מתקשה לראות איך אנחנו מצביעים בלי לפחות המלצה של הוועדה הרלוונטית.

בצלאל סמוטריץ': לא חשוב אם זו תהיה הוועדה החשאית של חוץ וביטחון.

בצלאל סמוטריץ': אם רוצים להגיד שאין בכלל פיקוח של הכנסת, כי זה שו-שו, אפשר ללכת הביתה, ואז לא צריך את האצבע שלנו.

בצלאל סמוטריץ': אם רוצים את האצבע שלנו, צריך להיות דיון בוועדה הרלוונטית, שהיא מוסמכת לקבל את אותם הסברים חשאיים שאנחנו לא מוסמכים וזה בסדר גמור, אני לא כופר בזה, ולכן זה צריך לבוא לדיון באותה ועדה רלוונטית.

בצלאל סמוטריץ': היא תדון, תקבל את הנתונים, תבוא ותגיד לנו: אנחנו שקטים עם זה, מבקשים מכם לאמץ את המלצתנו.

בצלאל סמוטריץ': אגב, בדרך כלל זה גם יהיה קואליציה-אופוזיציה, ונאשר את זה.

בצלאל סמוטריץ': אי-אפשר להצביע על זה היום.

אראל מרגלית: אני מצדיק אותך.

משה גפני: תודה.

משה גפני: מתי ישראל, שמעת את החברים כאן, תאמר בבקשה מה שאתה יכול לומר לגבי ההעברה הזאת.

משה גפני: מה שאתה לא יכול לומר, אל תאמר, אפילו כתוצאה מהעובדה הזאת שיש פה לחץ של החברים.

משה גפני: אני תיכף אסביר למה אני מתכוון.

אראל מרגלית: זה לפני הלחץ הפיזי המתון.

אראל מרגלית: ..

משה גפני: לא לחץ פיזי.

משה גפני: החברים באמת רוצים לדעת את המקסימום שאפשר לדעת.

משה גפני: תגיד את המקסימום שאתה יכול להגיד.

משה גפני: טוען חבר הכנסת מיקי רוזנטל שיצאה הודעה מסודרת לעיתונות - - -

מיקי רוזנטל: לא.

מיקי רוזנטל: היה תדרוך של עיתונאים.

משה גפני: אם זה נכון, תגיד.

משה גפני: אני רוצה לדעת.

משה גפני: אני אשמור על העניין של הסודיות, מכיוון שאני חושב שזה גובל אפילו במידה מסוימת בפיקוח נפש.

משה גפני: אני תיכף אסביר למה אני מתכוון.

זהבה גלאון: או, את זה עוד לא הבאתם בתור נימוק.

זהבה גלאון: זה תמיד עובד – פיקוח נפש.

משה גפני: זהבה.

זהבה גלאון: אם זה פיקוח נפש, אני רוצה להיות שותפה לו.

משה גפני: בסדר, את תהיי שותפה.

זהבה גלאון: אז תגיד את זה.

משה גפני: תסביר.

<מתי ישראל: אני אחזור על מה שאני יכול להגיד.

<מתי ישראל: הפנייה הזאת נועדה להעביר מסעיף הרזרבה הכללית לסעיף 15, סעיף תקציב מערכת הביטחון, תקציב הוצאה בסך 7,581,893 אלפי ש"ח, תקציב הרשאה להתחייב בסך 2,890,000 אלפי ש"ח - -

משה גפני: את זה כבר אמרת.

<מתי ישראל: - - ותקציב הוצאה מותנית בהכנסה בסך 173,320 אלפי ש"ח.

<מתי ישראל: את כל דברי ההסבר המפורטים נוכל לתת בוועדה המשותפת.

משה גפני: אתה לא יכול להגיד לאן זה הולך.

<מתי ישראל: שוב, אמרתי שהתקציב הזה עובר מסעיף הרזרבה הכללית - - -

בצלאל סמוטריץ': - - -

משה גפני: רגע.

משה גפני: שנייה.

משה גפני: עוד פעם.

<מתי ישראל: שוב, כל התקציבים שפירטתי זה תקציבים שעוברים מסעיף הרזרבה הכללית לסעיף 15, סעיף תקציב מערכת הביטחון, וכל הפרטים המלאים יינתנו בוועדה המשותפת.

<מתי ישראל: זה כל מה שאני יכול לומר.

משה גפני: זה לא ועדה משותפת במקרה הזה, זה ועדת משנה.

<מתי ישראל: זאת ועדת משנה של הוועדה המשותפת.

משה גפני: לא של הוועדה המשותפת.

משה גפני: ועדת משנה של ועדת החוץ והביטחון.

<מתי ישראל: אני חוזר בי.

משה גפני: בסדר.

משה גפני: גברתי היועצת המשפטית, בבקשה.

<שגית אפיק: הסעיפים שמתייחסים לתקציב הביטחון מדברים על זה שהחלוקה של תקציב הביטחון עושה הוועדה המשותפת או ועדת משנה במקרה הזה – החלוקה לתוכניות, החלוקה לשימושים.

<שגית אפיק: ולכן הפרשנות שלנו את הסעיפים היא כזאת שאומרת שקודם כול את הסכום הכולל צריך לאשר בוועדת הכספים, מכיוון שהוועדה המשותפת היא רק מחלקת את השימושים ומחלקת את הסכום הזה אחרי שהוא לכאורה אושר לוועדת הכספים לתוכניות ולשימושים, אותו דבר כשמדובר בשינוי תקציבי.

עפר שלח: שגית, הסכום הכולל של ועדת החוץ והביטחון אושר קודם במשותפת ואחר-כך פה.

<שגית אפיק: לא.

<שגית אפיק: לא.

עפר שלח: עברנו את זה בתקציב.

<שגית אפיק: לא.

<שגית אפיק: זה בכלל לא שייך.

<שגית אפיק: אותה פרשנות.

<שגית אפיק: מתי הפרשנות הזאת נולדה?

מנואל טרכטנברג: אבל הפרשנות הזאת - - -

<שגית אפיק: אני רק אגיד מתי הפרשנות הזאת נולדה.

משה גפני: תנו לה לסיים.

<שגית אפיק: זאת הפרשנות גם לתקציב הכולל, וזה גם מה שהיה בסאגה האחרונה.

<שגית אפיק: בדיוק אותו ויכוח.

<שגית אפיק: היינו באותו סיפור.

מנואל טרכטנברג: אני כופר.

<שגית אפיק: יכול להיות שאפשר לחשוב על נוהל אחר, אבל אני גם אסביר למה הפרשנות הזאת נולדה.

<שגית אפיק: מעבר לזה שאני חושבת שהחוק די ברור וזה מה שהוא אומר, הפרשנות הזאת נולדה בשנת 2005, כשהיתה סאגה דומה למה שהיה בשנה האחרונה אצלנו, ונשאלה השאלה מה קורה כאשר הוועדה המשותפת מסרבת לאשר את תקציב הביטחון, האם אפשר להניח את התקציב הכולל במליאת הכנסת.

<שגית אפיק: ואז בחנו את החקיקה וראינו שמכיוון שוועדת הכספים אחראית על הסכום הכללי של תקציב הביטחון, כמו גם על הסכום הכללי של כל התקציב, בוודאי שאפשר להניח את התקציב כולו, כיוון שעבודתה של הוועדה המשותפת היא אך ורק החלוקה וקבלת אותם הסברים שוועדת הכספים לא יכולה לקבל באופן גלוי.

בצלאל סמוטריץ': כשאין דרך, ככה נעשה.

משה גפני: רגע, רגע.

משה גפני: בצלאל, רגע.

עפר שלח: - - - בנובמבר האחרון לא נהגנו כך.

משה גפני: רבותי, תנו לשמוע קודם.

עפר שלח: בסוף עד שזה לא אושר במשותפת, זה לא הגיע לוועדת הכספים.

<שגית אפיק: לא.

משה גפני: לא היה כך.

משה גפני: אני תיכף אגיד מה היה.

עפר שלח: היינו פה.

משה גפני: הלאה.

<שגית אפיק: במקרה הזה גם מדובר על העברה מהרזרבה, באמת שוב העברה של סכום כולל, שההעברה עצמה של הרזרבה לתקציב הביטחון היא העברה שבסמכות ועדת הכספים לפי החוק.

<שגית אפיק: סעיף 12 לחוק יסודות התקציב שמדבר על הרזרבה הכללית מתייחס לוועדת הכספים בלבד, כאשר שוב החלוקה של זה נעשית בוועדה המשותפת, ולכן זה ההליך.

<שגית אפיק: לגבי הנוהל שהזכרת, גם כאן הגענו למסקנה שיש חריג לגבי ההעברה הזאת, כיוון שלא ניתן לתת את דברי ההסבר כאן, אז גם לא דרשנו לפרט אותם בכתב כמו שיושב-ראש הוועדה ואתם דורשים שייעשה לגבי כל יתר ההעברות התקציביות.

מנואל טרכטנברג: אני רוצה להתייחס.

משה גפני: שנייה.

זהבה גלאון: האם יש סעיף פיקוח נפש בחוק?

<שגית אפיק: לא.

מנואל טרכטנברג: אני רוצה להתייחס.

משה גפני: שנייה.

משה גפני: אני רוצה להשלים את הנושא הזה.

משה גפני: רבותי, קודם כול, הריני מצהיר בזה שאין שום שינוי מבחינתי בנושא של הנוהל, אפילו לא מילימטר.

משה גפני: שלא תהיה טעות, אין לי שום קשר עם איזה שר ביטחון, בגלל שגם אין שר ביטחון, ואני גם לא תיווכתי - - -

עפר שלח: ראש הממשלה הוא שר הביטחון, הוא ממש מזלזל בו.

משה גפני: אני גם לא תיווכתי בין ראש הממשלה לבין השר בנט, גם את זה לא עשיתי.

משה גפני: אני שאלתי לפני כן.

משה גפני: אם זו חריגה מהנוהל, לא הייתי מביא את זה, אבל אם זו לא חריגה מהנוהל אני מביא את זה, בגלל שאני יודע על מה מדובר, ואני רוצה להגיד לכם כדלהלן: מה שהיה, על כל פנים בכל השנים שאני מכיר את ועדת הכספים וגם מה ששמעתי מהייעוץ המשפטי, תקציב הביטחון מגיע לכאן לאישור, הוא עובר לפירוט או בוועדת משנה כמו במקרה הזה, או בוועדה המשותפת לתקציב הביטחון.

משה גפני: זה הולך לדיון שם.

משה גפני: מה שקרה בפעם האחרונה היה שאמרתי שאני לא מוכן להיות הגוי של שבת.

משה גפני: אני צריך בוועדת הכספים לאשר את התקציב, כולל תקציב הביטחון, והוועדה המשותפת, בראשותו של צחי הנגבי, מצביעה נגד.

משה גפני: לא שהיא מתעלמת מהעניין הזה, היא אומרת: אנחנו מצביעים נגד.

משה גפני: ואז היה צריך לבוא גפני עם החברים בוועדת הכספים ולאשר תקציב מדינה שבתוכו יש תקציב ביטחון שהוועדה המשותפת אמרה לא, כשהיא מכירה את הפרטים.

משה גפני: זה היה גם בתקשורת.

משה גפני: אמרתי שאני לא הולך להיות הגוי של שבת, ואז זה חזר שוב לוועדה המשותפת, בגלל שלא רציתי להביא את זה כאן להצבעה, את תקציב המדינה.

משה גפני: לא היתה העברה מיוחדת של הביטחון.

משה גפני: נגזר עלי להיות בסאגה הזאת עד הסוף.

משה גפני: צחי הנגבי היה צריך ללכת לאיזה אירוע של הליכוד או אני לא יודע מה, ונתבקשתי לעמוד בראש הוועדה המשותפת מתוקף המציאות שאני יושב-ראש ועדת הכספים, ועמדתי בראש הוועדה המשותפת, ואז היתה כל הסאגה הזאת, לא להראות את ההסכם, שזה בכלל לא הבנתי אחרי שראיתי את ההסכם.

משה גפני: היה בכל הסיפור הזה די לעג, אבל ראיתי את כל ההסכם, וישבתי וניהלתי את הוועדה המשותפת.

משה גפני: היינו מעט חברים, לא כולם היו.

אראל מרגלית: כולם הלכו הביתה.

אראל מרגלית: אתה הלכת לחדר שלי וקראת לי.

משה גפני: לא, היו עוד כאלה שנשארו.

משה גפני: אני אומר לכם שהדיון הזה שהיה בוועדה המשותפת, אסור לו וזה גובל בפיקוח נפש שהוא יצא החוצה לתקשורת.

משה גפני: אני אומר לכם.

בצלאל סמוטריץ': אין ויכוח על זה.

עפר שלח: אף אחד לא טוען - - -

מיקי רוזנטל: שמעת מישהו שטוען הפוך מזה?

מיקי רוזנטל: זאת לא הטענה.

זהבה גלאון: אני לא יודעת על מה מדובר.

זהבה גלאון: אני טוענת שאין סעיף פיקוח נפש.

משה גפני: יש שם.

משה גפני: יש שם.

זהבה גלאון: לא אמרתי שאין באישור פיקוח נפש.

זהבה גלאון: אני טוענת שאין סעיף כזה בתקנון ובחוק של פיקוח נפש - -

משה גפני: בתקנון יש - - -

זהבה גלאון: - - אבל מכיוון שאני לא יודעת מה המשמעות פיקוח הנפש - - -

משה גפני: לא, לא, לא.

משה גפני: את יודעת מה, אני אפילו לא אומר את זה, גם בזה אני חוזר בי.

משה גפני: זה תקציב, והתקציב הזה אסור שיידון באופן גלוי.

משה גפני: אסור.

משה גפני: הוא ברור.

משה גפני: לפי דעתי יש פה חברים שיודעים, ואני חושב שגם את יודעת שיש פה סעיפים שאסור - - -

מיקי רוזנטל: אף אחד לא אומר הפוך.

מיקי רוזנטל: אף אחד לא טען הפוך, טענו רק לסדר הדברים.

משה גפני: ואז מה הנוהל?

משה גפני: מכיוון שכולם מסכימים שאסור שהוא יידון - - -

זהבה גלאון: מה אתם מתמסרים כל כך בקלות, מיקי?

מיקי רוזנטל: התחלת לחנך אותי בפוליטיקה היום?

מיקי רוזנטל: מה קרה?

רחל עזריה: היה פה דיון לא הגיוני.

רחל עזריה: אמרת שאתה יוצא גוי של שבת, וכידוע פיקוח נפש דוחה בשבת, לכן אני בכלל לא מבינה למה הגענו לדיון הזה.

בצלאל סמוטריץ': למה צריך גוי?

רחל עזריה: למה צריך גוי?

רחל עזריה: פיקוח נפש דוחה שבת.

משה גפני: אני משיב לך.

רחל עזריה: תפסתי אותך.

משה גפני: לא תפסת אותי.

עפר שלח: זה יידון בוועדה המשותפת.

משה גפני: יושבת הוועדה, מוסמכת לדון בפרטים - -

זהבה גלאון: אני רוצה תשובה לרחל.

משה גפני: - - ומצביעה נגד.

משה גפני: היא מצביעה נגד.

משה גפני: לא הייתי בדיון שם.

משה גפני: אני לא אהיה הגוי של שבת.

משה גפני: המושג שפתאום באים ואומרים: רגע, זה לא בסדר, אסור לעשות את זה, אבל אתה תצביע בעד.

משה גפני: יש לי אחריות גם כלפי הוועדה כשמאשרים תקציב מדינה ותקציב הביטחון הוא תקציב לא ריאלי והוא תקציב שאין לגביו שום סיכום וכולם מצביעים נגד, כולל צחי הנגבי, יושב-ראש הוועדה, מטעם המפלגה שנמצאת בשלטון.

משה גפני: לא קואליציה אפילו, השלטון.

מיקי רוזנטל: הממשלה.

משה גפני: מצביעים נגד – מצביעים נגד, אז אני לא הגוי של שבת.

משה גפני: לא התכוונתי - - -

<קריאות: - - -

משה גפני: התכוונתי למושג הזה, המושג המושאל בעניין.

משה גפני: על-פי ההליך במקרה הזה, פה לא מדובר על תקציב מדינה שאנחנו צריכים לקיים את הדיון האם באמת צריך שזה יקרה, ותיכף נדון על זה בעודפים, אלא האם צריך שהתקציב הזה יבוא בהעברה מהרזרבה או שהוא צריך להיות בתוך התקציב.

משה גפני: זאת שאלה שצריך לקבל עליה החלטה.

משה גפני: מה עושים עכשיו עם ה-7.5 מיליארד?

משה גפני: זה תקציב שכולם ידעו עליו מראש, זה לא תקציב שהומצא עכשיו.

משה גפני: למה הוא לא נמצא בבסיס התקציב?

משה גפני: למה הוא צריך פתאום להיות לאור הזרקורים?

בצלאל סמוטריץ': סיבות מדיניות.

משה גפני: שום סיבות.

עפר שלח: שום סיבות.

עפר שלח: אגב, היות שבדיון של הוועדה המשותפת שעליו אני מדבר עכשיו, נדמה לי שלא היית, כשהמשותפת אישרה את הכללי הזה, לבקשתי ובהסכמת צחי הנגבי, נכנס לפרוטוקול שהמשותפת אומרת שהנוהל הזה של העברה מהרזרבה הכללית דרך זה למשרד הביטחון הוא נוהל לא ראוי.

עפר שלח: זאת אומרת, גם הוועדה המשותפת באופן רשמי, אתה זוכר, אמרה שצריך לשנות את הדבר הזה.

משה גפני: על זה הם צריכים להשיב עכשיו.

משה גפני: אני מבקש לעצור רגע בהעברה, אני מבקש לעבור רגע לעודפים.

משה גפני: תסבירי את העודפים של משרד הביטחון ותגידי על-פי הנוהל מה היה בשלוש השנים האחרונות בעניין הזה של העודף הזה.

מנואל טרכטנברג: אני רוצה להתייחס למה שנאמר כאן קודם.

משה גפני: בבקשה.

בצלאל סמוטריץ': אני גם רוצה אחר-כך.

מנואל טרכטנברג: הפירוש המשפטי הוא כזה וכזה, אבל היו חילוקי דעות על הדבר הזה, ודיברנו על זה מפורשות בוועדת המשנה.

מנואל טרכטנברג: אמרתי בצורה מפורשת מאוד אז, ואני חוזר על זה: אין דבר כזה חלוקה חדה בין הסכום הכולל לבין השימושים.

מנואל טרכטנברג: המיקרו והמקרו קשורים זה בזה, שזורים זה בזה.

בצלאל סמוטריץ': אנחנו מאשרים את הסכום הכולל, כי אנחנו סומכים על מי שאישר את הפרטים שצריך את זה.

מנואל טרכטנברג: בדיוק.

מנואל טרכטנברג: אי-אפשר לנתק.

מנואל טרכטנברג: ולכן בחלוקה לא לזה התכוון המשורר, כי אם הוא התכוון לזה, אז הוא לא משורר.

מנואל טרכטנברג: זה ברור לגמרי, משום שזה מנוגד להיגיון.

מנואל טרכטנברג: באנו ואמרנו את הדברים האלה בצורה מאוד מפורשת.

מנואל טרכטנברג: זה פעם אחת.

מנואל טרכטנברג: פעם שנייה, אני אומר לך, אדוני היושב-ראש:

מנואל טרכטנברג: אני סומך עליך במאה אחוז.

מנואל טרכטנברג: אם אתה אומר שחייבים להעביר את זה, נעביר את זה, אל תבקש מאתנו שנצביע כאן.

מנואל טרכטנברג: אני אקום ואצא במחאה.

מנואל טרכטנברג: למה?

מנואל טרכטנברג: מסיבה מאוד פשוטה.

מנואל טרכטנברג: זה כן עניין עקרוני.

מנואל טרכטנברג: הרי מה קורה?

מנואל טרכטנברג: אם מביאים משהו להצבעה, חייב שיהיה שיקול דעת למצביעים.

מנואל טרכטנברג: מה שאתה אומר שאין לי אפשרות לשיקול דעת.

מנואל טרכטנברג: אתה אומר את זה בצורה מפורשת שאין אפשרות להפעיל שיקול דעת בהצבעה.

משה גפני: תשנה את החוק.

מנואל טרכטנברג: ולכן זה כשלעצמו, האמירה הזאת שאין מקום לשיקול דעת, זה אומר שהנוהל הזה פסול.

מנואל טרכטנברג: ולכן אני חוזר ואומר, אדוני היושב-ראש, אתה רוצה להעביר, אתה יכול להעביר - -

משה גפני: הבנתי.

מנואל טרכטנברג: - - אבל הוועדה לא יכולה לשתף פעולה עם זה.

מנואל טרכטנברג: תאר לעצמך שהיית בצד השני.

משה גפני: תאמינו לי, אין לי בעניין הזה שום אינטרס.

מנואל טרכטנברג: לא אינטרס.

מיקי רוזנטל: מה זה שייך לאינטרס?

עפר שלח: אף אחד לא טוען.

זהבה גלאון: מה זה אומר, שיש דברים אחרים שיש לך בהם אינטרס?

משה גפני: בוודאי.

משה גפני: למשל כשאני מצביע בעד שר הביטחון.

זהבה גלאון: אז יש לך אינטרס.

זהבה גלאון: ברור.

מנואל טרכטנברג: חלילה, לא.

מנואל טרכטנברג: חלילה.

מנואל טרכטנברג: גפני, באמת.

מנואל טרכטנברג: ברור שזה לא אינטרס שלך.

בצלאל סמוטריץ': אני רוצה בבקשה להשלים את הדברים.

משה גפני: היות שזה היה בעיתונים ודובר על כך - - -

זהבה גלאון: האם מה ששאלתי זה נכון?

זהבה גלאון: זה מה שהיה בעיתונים?

בצלאל סמוטריץ': אני רוצה רגע להשלים, למרות מה שאמר פרופ' טרכטנברג.

משה גפני: בצלאל.

בצלאל סמוטריץ': דבר אחד, כשהיינו באירוע של התקציב, כשדיברה היועצת המשפטית, היינו בדקה ה-90, רגע לפני שאם לא מעבירים את החוק, הכנסת מתפזרת, ולא היתה ברירה והיו צריכים להתנהל כמו שהתנהלו.

בצלאל סמוטריץ': פיקוח הנפש זה עצם ההעברה, אבל זה לא יהיה פיקוח נפש אם זה יקרה בעוד יומיים.

בצלאל סמוטריץ': יכול להיות, שגית, כיועצת משפטית, שכאשר אין לך ברירה את יכולה לייצר חוות-דעת משפטית שאומרת שגם אם נצביע הפוך, זאת אומרת, נצביע כאן על הכלל ואחר-כך על הפרטים, זה חוקי, אין על זה ויכוח - - -

משה גפני: זה מה שהיה כל השנים.

מיקי רוזנטל: זה חוקי, אבל זה לא הגיוני.

<שגית אפיק: כך נוהגים משנת 2005.

<שגית אפיק: זו הפרשנות לכלל מקרי הקיצון.

מיקי רוזנטל: אבל זה חסר כל היגיון.

בצלאל סמוטריץ': מיקי, תן לי רגע.

בצלאל סמוטריץ': שנייה.

מיקי רוזנטל: סליחה.

בצלאל סמוטריץ': אני אומר עוד פעם, יכול להיות שזאת פרשנות משפטית אפשרית, אבל זה ודאי לא נורמלי.

בצלאל סמוטריץ': אמר קודם מנו שאין לנו שיקול דעת.

בצלאל סמוטריץ': אני לא מסכים.

בצלאל סמוטריץ': ככל שוועדת המשנה הרלוונטית שתתכנס ותדון - - -

משה גפני: זה לא ועדת משנה, זו ועדה משותפת.

בצלאל סמוטריץ': המשנה המשותפת, לא חשוב עכשיו.

משה גפני: המשנה ומשותפת.

בצלאל סמוטריץ': יכול להיות שהוועדות הרלוונטיות שכן יכולות להיחשף לחומר בלי שזה יסכן את ביטחונה של מדינת ישראל, ישבו וידונו ויקבלו החלטה מושכלת ויבואו אלינו ויגידו: תסמכו עלי שבדקתי, אז יש לי שיקול דעת.

מנואל טרכטנברג: נכון.

בצלאל סמוטריץ': כל מה שאני מבקש שתדחה את זה ביומיים, הוועדה הזאת תוכל להתכנס מחר בבוקר, לא יקרה שום דבר.

משה גפני: אין דבר כזה.

זהבה גלאון: הוא חייב להעביר את זה לפני שליברמן נכנס לתפקיד.

משה גפני: אין הליך כזה.

בצלאל סמוטריץ': מה "אין הליך כזה"?

בצלאל סמוטריץ': לא הבנתי.

משה גפני: אין הליך כזה.

בצלאל סמוטריץ': איזה?

בצלאל סמוטריץ': איזה הליך?

משה גפני: אין הליך שאומר שקודם כול זה הולך לוועדה המשותפת או לוועדת המשנה.

משה גפני: כל עוד אנחנו לא מאשרים, אין הליך כזה.

<שגית אפיק: כי הכסף הוא ברזרבה.

משה גפני: הוא פה.

משה גפני: זה החוק.

בצלאל סמוטריץ': אני מרגיש עכשיו כמו הסיפור עם המזכ"צ.

משה גפני: עם מה?

בצלאל סמוטריץ': יהיה מזכיר צבאי שישכנע אותנו שזה נכון.

משה גפני: אתה רוצה להרחיב בעניין הזה?

משה גפני: איך הבעיה נפתרה?

זהבה גלאון: גפני, איך ליצמן נכנס לתמונה?

בצלאל סמוטריץ': חברים, יש לי הצעה, נקים עכשיו ועדה שבתוך שלושה שבועות תקבע מה הנוהל שבו מאשרים תקציב ביטחון חסוי, ואז נבוא.

משה גפני: אני עוצר רגע את הדיון בעניין של ההעברה, אני מבקש לעבור לעודף.

משה גפני: ליאור, בבקשה.

<ליאור בראון: אני רפרנטית ביטחון באגף תקציבים במשרד האוצר.

<ליאור בראון: הפנייה הנוכחית נועדה להעביר את עודפי תקציב הביטחון משנת 2015 בסך 2,590,871 אלפי שקלים.

<ליאור בראון: זו מטרת הפנייה, העברת עודפים.

<ליאור בראון: לגבי השימושים, הם יידונו בוועדה המשותפת לתקציב הביטחון.

משה גפני: אני מבקש לדעת, על-פי הנוהל שקבענו שמשרד האוצר מביא במקרה הזה של תקציב הביטחון, שהוא מאוד חשוב – לדעת מה היה עם העודפים האלה בשלוש השנים האחרונות.

<ליאור בראון: גם בשלוש השנים האחרונות מדובר בסדרי גודל דומים של עודפים.

משה גפני: אותו דבר?

משה גפני: כמו שעכשיו?

<ליאור בראון: אותם סדרי גודל.

<שגית אפיק: לאותם שימושים?

משה גפני: לאותם שימושים?

<ליאור בראון: שוב, לשימושים הספציפיים אני לא יכולה להיכנס במתכונת הזאת.

משה גפני: השימושים הספציפיים אנחנו רוצים לדעת.

<ליאור בראון: אותם שימושים באופן כללי.

<ליאור בראון: בשנה הקודמת מדובר היה ב-2.466 מיליארד שקלים, בשנה שלפני כן גם 2.109 מיליארד שקלים, בשנה שלפני כן 1.8 מיליארד שקלים.

עפר שלח: בדצמבר האחרון אושרה בוועדת הכספים העברה של 2.9 מיליארד שקל לתקציב הביטחון בקיצוץ מתקציבי המשרדים האחרים.

עפר שלח: איך יכול להיות שבדצמבר באתם עם העברה שאומרת שאנחנו מעבירים כסף - - -

<קריאות: - - -

עפר שלח: בצלאל.

בצלאל סמוטריץ': מיקי לא יכול להצביע בלנקו.

משה גפני: זה סוף התהליך.

משה גפני: הוועדה המשותפת בכל מקרה דנה על זה.

בצלאל סמוטריץ': איך אתה רוצה שנאשר את זה בלי שמישהו המליץ לנו?

משה גפני: איך שאישרו הקודמים לך בכנסת.

בצלאל סמוטריץ': לא הייתי פה כשהם - - -

משה גפני: לא היית.

משה גפני: אני לא זוכר ששיחקו עם תקציב ביטחון, במיוחד לא בנושא שעליו מדובר.

בצלאל סמוטריץ': זה לא ביטחון.

בצלאל סמוטריץ': סיכמנו שזה לא ביטחון.

משה גפני: אני יכול להגיד לך משהו על-פי הקבלה?

משה גפני: אתה יכול בוועדה המשותפת להביע את העמדה, לרדת לפרטים.

בצלאל סמוטריץ': אני לא חבר.

משה גפני: אין לבית היהודי חבר בוועדה?

בצלאל סמוטריץ': יש מישהו אחר.

משה גפני: אני אדבר עם בנט שתהיה חבר בוועדה המשותפת, שיחליפו לחודש הקרוב.

מכלוף מיקי זוהר: לא, לא.

מכלוף מיקי זוהר: עם בנט אנחנו לא מדברים...

בצלאל סמוטריץ': איך אני יכול להצביע "בלנקו"?

משה גפני: חבר הכנסת סמוטריץ, אם אתה שומע לי, ההליך הזה הוא הליך שלא מסתיים, הוא הליך שהולך הלאה וצריך להצביע עליו, וצריך לברר את הפרטים, ולתחקר את מי שמגיע לדון בעניין הזה.

מנואל טרכטנברג: זה לאחר מעשה.

משה גפני: כשתהיה הוועדה המשותפת, הוועדה המשותפת יכולה להצביע נגד.

מיקי רוזנטל: אז מה?

מיקי רוזנטל: אין לה מעמד.

משה גפני: יש לה מעמד.

זהבה גלאון: אחרי שאתה מאשר בוועדה, זו בדיחה מה שאתה מציע.

<קריאות: - - -

מיקי רוזנטל: אתה מעליב את האינטליגנציה.

משה גפני: לא, לא.

עפר שלח: אני שוב חוזר על השאלה.

עפר שלח: בדצמבר אושרה פה תוספות של 2.9 מיליארד.

עפר שלח: היושב-ראש, זה עשוי לעניין גם אותך.

משה גפני: בבקשה.

עפר שלח: תוספת של 2.9 מיליארד לתקציב הביטחון בקיצוץ מהמשרדים האחרים.

עפר שלח: זה היה בדצמבר 2015.

עפר שלח: עכשיו אתם באים, ביוני 2016, ואומרים שלמעשה היו עודפים של 2.5 מיליארד בתקציב הביטחון של 2015.

עפר שלח: אם כך, איך קיצצנו 2.9 מיליארד ממשרדים אחרים בשביל להעביר לביטחון בסוף שנת 2015?

משה גפני: תשובה.

<ליאור בראון: אני אשמח להסביר.

משה גפני: "אשמח" אני לא יודע, אל תיסחפי, אבל תסבירי.

<ליאור בראון: הרוב המוחלט של העודפים האלה, קרוב ל-100%, זה עודפי מט"ח סיוע.

<ליאור בראון: בכל שנה מתקבל סיוע אמריקני, וזה תקציב שמנוהל בחשבון בנק בארצות הברית.

<ליאור בראון: יש פער מובנה בין שנת התקציב הישראלית לשנת התקציב האמריקנית.

<ליאור בראון: שנת התקציב האמריקנית מתחילה באוקטובר בעוד שנת התקציב הישראלית מתחילה בינואר, והפער הזה הוא שגורם באופן מובנה לצורך בהסטת העודפים, וזה פער רישומי בלבד.

עפר שלח: סליחה.

עפר שלח: זה שהאמריקנים נותנים את הכסף באוקטובר, אנחנו מאוד שמחים על זה, הכסף הזה שמגיע הוא לתקציב 2016.

עפר שלח: אנחנו לא עוסקים בשוטף, אנחנו לא עוסקים פה בתזרים, אנחנו עוסקים פה בתקציב.

עפר שלח: הסיוע, 3.1, לא חשוב המספרים לצורך העניין, נחשב כולו על חשבון תקציב 2016.

עפר שלח: מה זה משנה שהכסף הגיע באוקטובר?

<ליאור בראון: כספי הסיוע האמריקני צבועים לשימושים מסוימים ונעשה בהם שימוש לצרכים מסוימים שעליהם יכולה להיות הרחבה בוועדה המשותפת, וזו סוגיה בפני עצמה שלא קשורה להעברה התקציבית שהתרחשה בשנת 2015.

עפר שלח: לא הבנתי.

משה גפני: אני מבקש לומר משהו לשני האישים המכובדים ממשרד האוצר, ליאור ומתי: לא נסבול את זה יותר.

משה גפני: המציאות הזאת שבה אנחנו צריכים לאשר 7.5 מיליארד שקל על תקציב שידענו מראש – בפעם האחרונה היו בעיות עם התקציב, לא היה זמן וכל מה שנלווה לעניין, יש בינינו כאלה שהתבזו, יש בינינו כאלה שנשכו שפתיים והצביעו בעד בגלל שאמרו שאין ברירה.

משה גפני: אני למשל התבזיתי, בגלל שהייתי גם פה וגם שם, והייתי במשהו שידעתי על מה מדובר, ידעתי מה ההסכם, שם גם לא היו דברים סודיים – אין שום סיבה בעולם ששני הדברים האלה לא ייכנסו בשנה הבאה לבסיס התקציב, שום סיבה בעולם.

משה גפני: ואני מזהיר אתכם – אני מדבר אתכם בשפה כזאת, אבל אני מתכוון - - -

זהבה גלאון: הוא מתכוון לליברמן.

משה גפני: לא, אני מתכוון לממונה על התקציבים, ליברמן, עד שהוא ילמד את זה, ייקח זמן.

משה גפני: אני מדבר על הממונה על התקציבים, שגם דיברתי אתו.

משה גפני: אני לא מסכים שבתקציב הביטחון, תחת המעטה הזה, כשאנחנו כולנו נושאים באחריות, אנחנו יודעים את המשמעות של העניין, לפחות הוותיקים שבינינו, אנחנו רוצים שזה יהיה בבסיס התקציב, אלא אם כן, ולא שמעתי שום סיבה לא סודית ולא ביטחונית ולא שום דבר אחר למה זה לא היה יכול להיות בבסיס, למה אנחנו צריכים לדון על זה בנפרד ואחרי זה יוצאות ספקולציות לעיתונים שגורמות נזק למערכת הביטחון, מכיוון שזה אומר שב"כ ומוסד וזה אומר בכלל משהו אחר.

משה גפני: למה זה צריך להידון?

משה גפני: למה זה לא יכול להיות בתקציב?

משה גפני: בין אם הוא יהיה שנתי ובין אם הוא יהיה דו-שנתי, זה כסף שאנחנו יודעים מהו.

משה גפני: פעם אחת ויחידה לא אישרתי כאן את תקציב הביטחון כשהגיעה העברה של 2.5 מיליארד שקל שלא ידעתי על מה זה.

משה גפני: תמיד היו אומרים לי לפני זה, הייתי אומר לחברים, בשקט הייתי אומר מה על מה מדובר.

משה גפני: פה אמרו לי, ואמרו לי שאין סיבה שזה יהיה בהעברה.

משה גפני: פעם היה יותר קל בהעברות בוועדה, הרבה פעמים הייתי מעביר לבד, החברים היו שואלים אותי לפני זה, הייתי מעביר.

משה גפני: היום יותר קשה, היום אנחנו בדור של שקיפות, אנחנו חייבים לדעת הכול, ובתקציב הביטחון יש לנו בעיה.

משה גפני: אם זה היה בבסיס היינו חוסכים את הסאגה הזאת.

משה גפני: אני אומר לחברים שזה הנוהל שהיה כל הזמן.

משה גפני: אני סבור שצריך לאשר את זה, וצריך להעביר את זה לוועדה המשותפת, במקרה של העודפים בוועדה המשותפת ובמקרה של ההעברה לוועדת המשנה בוועדת חוץ וביטחון.

משה גפני: היום נדמה לי החליטו על החלפת היושב-ראש בוועדת החוץ והביטחון, הוועדה רק עכשיו מתחילה להתכנס.

משה גפני: לנו יש הרבה בעיות עם ההעברות, עם כל הערימה והרשימה שנמצאת אצלנו, ועדיין לא פתרנו את הבעיה מבחינת משרד האוצר עם הנוהל.

משה גפני: אני מקווה שזה ייפתר - - -

אראל מרגלית: אורן - - -

משה גפני: רגע.

אורן אסף חזן: הוא יודע שאני מתנגד.

אראל מרגלית: אני רוצה להגיד לו את דעתי בשקט.

אורן אסף חזן: זה חגיגה פה?

אורן אסף חזן: חוגגים על הכספים כולם?

אורן אסף חזן: צריך לבוא שר חדש, להסביר.

זהבה גלאון: הוא הגיע...

אורן אסף חזן: אני בדרך כלל אומר דברים מצחיקים, אבל אני לא מבין מה מצחיק פה.

אורן אסף חזן: סליחה, ישבתי בוועדה המשותפת על תקציב הביטחון, אנחנו לא מכירים שום דבר מהדבר הזה, וגם אז כשהיו התחייבויות לעתיד להעברות במהלך השנה, היו סיכומים בתוך הוועדה.

אורן אסף חזן: עם כל הכבוד, הרב גפני, ואתה יודע שיש לי הרבה כבוד אליך, מורי ורבי, היו סיכומים בתוך הוועדה שיהיה הסבר לאן, כמה ולמה ואם זה הולך לצרכים ביטחוניים או לדברים אחרים.

אורן אסף חזן: פה עכשיו אני מבין – חגיגה.

אורן אסף חזן: לא תהיה חגיגה.

משה גפני: שב, אורן, אני רוצה להסביר לך.

אורן אסף חזן: אני לא בטוח שאתה רוצה - - -

משה גפני: אורן, שב.

משה גפני: לא, אז לא.

משה גפני: אני לא אחראי על - - -

אורן אסף חזן: המילה שיוצאת לי מהפה, יוצאת לי מהפה.

משה גפני: אורן, רגע, אבל תשמע.

משה גפני: אתה לא יכול להוציא מהפה לפני ששמעת אותי.

אורן אסף חזן: הנשיאות תחכה, זה יותר חשוב עכשיו.

אורן אסף חזן: פתאום יש נשיאות.

משה גפני: לפי הנהלים שהיו עד היום - - -

מכלוף מיקי זוהר: אתה עדיין סגן יושב-ראש - - -

אורן אסף חזן: אתה עדיין חבר כנסת?

משה גפני: אורן, אני מסביר לך.

אורן אסף חזן: תזכיר לי את השם...

מכלוף מיקי זוהר: מיקי זוהר.

אורן אסף חזן: כן, אדוני.

משה גפני: אני מסביר לך.

משה גפני: עד היום זה היה הנוהל.

משה גפני: כאשר היתה מגיעה העברה של משרד הביטחון זה צריך להיות דיון חסוי, ובמקרה הזה על אחת כמה וכמה.

משה גפני: אסור לדון על העניין הזה באופן גלוי.

משה גפני: כל עוד שזה לא יידון שם ולא יאושר שם, האישור כאן הוא על תנאי.

משה גפני: ולכן אנחנו נדרשים לאשר את זה כאן בכדי שבוועדה המשותפת ובוועדת המשנה לשירותים החשאיים יידון הנושא הזה לפרטיו.

משה גפני: זה הכול.

אורן אסף חזן: הרב גפני, ברשותך אני רוצה להגיד לך משהו.

אורן אסף חזן: אומנם היום אני לא חבר בוועדת החוץ והביטחון, היום אני חבר בכל ועדות הכנסת, אז אמרו: תצא, לא תצביע, נפתר.

אורן אסף חזן: זה לא רלוונטי.

אורן אסף חזן: אבל אני זוכר דבר אחד מתוך ועדות המשנה האלה, זה הכול עבודה בעיניים.

אורן אסף חזן: עובדים עליך.

<קריאות: - - -

אורן אסף חזן: לא.

אורן אסף חזן: זה לא מצחיק.

אורן אסף חזן: חבר'ה, תעצרו עכשיו הכול.

אורן אסף חזן: אומרים פה פעם אחר פעם: אנחנו נאשר כאן ואחרי זה נצביע על זה בוועדת המשנה - -

זהבה גלאון: האמת, אתה צודק.

אורן אסף חזן: - - לוועדת המשנה זה אף פעם לא מגיע ואף אחד לא מסביר.

משה גפני: לא, אחרת זה לא מאושר.

אורן אסף חזן: סליחה.

אורן אסף חזן: סליחה.

אורן אסף חזן: אף אחד לא מסביר ומביאים לך איזה נייר עם פסים שחורים ומספר בקצה שעליו צריך להרים את היד ולהוריד את היד.

אורן אסף חזן: פה, בוועדה הזאת, היתה התחייבות במהלך תקציב המדינה.

אורן אסף חזן: אני מזכיר שהיחיד שאישר את תקציב המדינה בחוץ וביטחון ובוועדה המשותפת זה הייתי אני, היחיד.

אורן אסף חזן: כולם הצביעו נגד, אמרו שצריך להביא עוד כסף, ואז היתה הסכמה שנביא עוד כסף רק תוך כדי הסבר לאן, כמה ולמה - -

זהבה גלאון: נכון.

אורן אסף חזן: - - ופה זה חטא על פשע.

אורן אסף חזן: רוצים לחזור אחורה, רוצים לאשר משהו שאף אחד לא יודע מהו, ובעתיד, בלי שנדע - - -

משה גפני: לא בעתיד.

משה גפני: הוא לא מאושר בלי דיון בוועדה.

אורן אסף חזן: לא ביקשתי ממך אף פעם שום דבר בשנה האחרונה, אולי פרומיל של הפרומיל ביחס לאחרים.

משה גפני: אני סומך על האחריות שלך.

אורן אסף חזן: אני רוצה לבקש שהאישור של ההצבעה פה יבוא אחרי האישור בוועדה - - -

מיקי רוזנטל: חבר'ה, אתם יודעים שכל השטויות האלה שאתם מדברים פה נכתבות בפרוטוקול?

אורן אסף חזן: למה שטויות.

מיקי רוזנטל: לא עליך דיברתי.

משה גפני: הוא דיבר עלי.

אורן אסף חזן: אני לא מבין.

אראל מרגלית: בבקשה, תמשיך.

אורן אסף חזן: אני מדבר ברצינות.

משה גפני: אני אפילו מסכים עם מה שאתה אומר, אבל אין דרך אחרת.

אורן אסף חזן: יש.

משה גפני: מה?

אורן אסף חזן: יש יושב-ראש ועדה שהולך להיכנס בעוד יום - - -

משה גפני: בלי זה, זה לא יאושר.

אורן אסף חזן: זה ימתין.

משה גפני: ימתין למה?

משה גפני: זה לא קשור.

משה גפני: זה עובר לשם בכל מקרה.

זהבה גלאון: תסביר מה הפיקוח נפש.

זהבה גלאון: אורן, יושב-ראש הוועדה אמר שמדובר בפיקוח נפש, אז אולי שהוא יסביר מה זה הפיקוח נפש.

אורן אסף חזן: אי-אפשר להסביר, אז שם יסבירו לנו.

מיקי רוזנטל: היה כזה פיקוח נפש שההחלטה התקבלה בנובמבר ורק ביוני הם מבקשים להעביר אותה.

מיקי רוזנטל: ..

מיקי רוזנטל: עד כדי כך פיקוח נפש.

מיקי רוזנטל: ..

מיקי רוזנטל: שבעה חודשים עברו מהיום שקיבלו את ההחלטה עד עכשיו, שבעה חודשים.

זהבה גלאון: תשובה טובה, מיקי.

אורן אסף חזן: הרב גפני, זה מקומם.

מיקי רוזנטל: זה פשוט לא ייאמן.

זהבה גלאון: חבר הכנסת גפני, מיקי רוזנטל היתה לו הערה סופר חשובה.

זהבה גלאון: הוא אמר שזה פיקוח נפש כזה שזה ממתין שבעה חודשים...

משה גפני: לא, לא.

זהבה גלאון: אתה יכול להסביר לנו על הדחיפות?

מיקי רוזנטל: מה זה "לא"?

מיקי רוזנטל: זה נסגר בנובמבר וביוני מביאים את ה-7.5 מיליארד.

עפר שלח: ההעברה הספציפית הזאת הגיע בדצמבר.

משה גפני: לא, זה לא הגיע - - -

מיקי רוזנטל: מה זה "לא"?

מיקי רוזנטל: הוחלט עליה בדצמבר.

משה גפני: זה לא היה בתקציב.

מיקי רוזנטל: מה הפיקוח נפש פה, אם כך?

משה גפני: אני חוזר בי מהמילה "פיקוח נפש".

מיקי רוזנטל: תודה רבה.

משה גפני: זהבה, העיקר שאת מחייכת.

זהבה גלאון: אני מחייכת?

זהבה גלאון: אני בוכה.

אורן אסף חזן: חכה, עוד לא דיברתי אתה היום, בגלל זה היא עוד מחייכת.

אורן אסף חזן: ..

משה גפני: שנייה.

משה גפני: התחלתי להגיד שהמציאות הזאת שאני לא מביא לסדר-היום העברות שלא נעשות על-פי הנוהל.

משה גפני: אנחנו רוצים שתהיה שקיפות, מה שסיכמנו.

משה גפני: אני לא רוצה שיהיה תחת ידינו דבר, שהדבר הזה חיוני לביטחון ישראל - - -

אורן אסף חזן: מי אמר שהוא חיוני?

משה גפני: שנייה.

מיקי רוזנטל: אי-אפשר לגלות.

מיקי רוזנטל: ..

זהבה גלאון: פייר, לא הייתי בדיון של שעה על לא כלום.

אורן אסף חזן: כמה חברים שנוכחים בדיון עכשיו חברים בוועדה המשותפת?

מיקי רוזנטל: חמישה.

משה גפני: חמישה.

אורן אסף חזן: הם הולכים להצביע פה על משהו שיסבירו להם עליו רק בעתיד.

משה גפני: זה התנהל כך כל השנים.

מיקי רוזנטל: זה לא בסדר.

משה גפני: זה החוק.

אורן אסף חזן: הרב גפני, נתקן את החוק.

משה גפני: תתקנו את החוק, ואז - - -

מנואל טרכטנברג: זה לא החוק.

מנואל טרכטנברג: זה פירוש.

אורן אסף חזן: סליחה, עם כל הכבוד, אם משהו מעוות ועושים אותו פעם אחר פעם - - -

<שגית אפיק: ברגע שאין סעיף לוועדה המשותפת להעברה מהרזרבה לתקציב הביטחון והסמכות היחידה היא של ועדת הכספים - - -

מנואל טרכטנברג: זה לא מונע המלצה.

אורן אסף חזן: זה היה עיקר הוויכוח בתקציב עצמו, מה הסמכות.

מיקי רוזנטל: האישור הוא לא פרוצדורה, זה מהות, ובמהות - - -

אורן אסף חזן: היא צודקת בדבר אחד, מה שאמרת עכשיו זה היה בדיוק לבו של הוויכוח במהלך התקציב, האם לוועדה המשותפת יש סמכות או אין סמכות.

אורן אסף חזן: הובהר שתפקידה להמליץ.

משה גפני: למי להמליץ?

אורן אסף חזן: לוועדת הכספים.

משה גפני: היא לא ממליצה, היא מאשרת.

אורן אסף חזן: מביעה את דעתה.

משה גפני: היא מאשרת.

משה גפני: בלי האישור שלנו הוועדה המשותפת לא יכולה לדון.

מיקי רוזנטל: אין בזה היגיון, אחרת אנחנו סתם מצביעים פה.

אורן אסף חזן: אין נפקות משפטית לאישור שלה.

אורן אסף חזן: הנה, היועצת המשפטית פה, שתתקן אותי אם אני טועה.

אורן אסף חזן: מה שקורה פה היום שאנשים הולכים להצביע פה על העברה, אותם אנשים שצריכים להביא לך אישור בעתיד הולכים להצביע על פיקציה.

אורן אסף חזן: אני לא מבין מה כל-כך קשה להמתין עם האישור.

אורן אסף חזן: יש פה ביצה ותרנגולת.

משה גפני: אורן, אני רוצה להגיד לך עוד משהו.

משה גפני: יש גם את הנראות.

משה גפני: לא מדובר על תקציב של משרד הפנים ולא מדובר על תקציב של המשרד להגנת הסביבה, מדובר על תקציב שהוא לב לבו של הביטחון.

משה גפני: לב לבו של הביטחון.

אורן אסף חזן: זה אתה אומר.

אורן אסף חזן: אנחנו לא יודעים.

משה גפני: אתם יודעים.

זהבה גלאון: אני לא יודעת.

אורן אסף חזן: זו בדיוק הנקודה, שאנחנו לא יודעים.

מנואל טרכטנברג: אדרבה - - -

מיקי רוזנטל: היא הנותנת.

אורן אסף חזן: אתה ממש מעליב אותי, לקחתי חלק בכל הדיונים, לא פספסתי נקודה, כי ידעתי שכשאני בא להצביע, יש לי אחריות על מה אני מצביע, אם אני מבין לאן וכמה כסף.

משה גפני: אני רוצה להגיד לכם את התסריט.

משה גפני: נצא מתוך הנחה שאנחנו הולכים אתכם, אני מסכים אתכם, הכול בסדר, ולא מאשרים את התקציב הזה.

אורן אסף חזן: לא אמרתי אל תאשר.

אורן אסף חזן: תמתין אתו.

משה גפני: מה זה משנה?

משה גפני: מה יקרה בעוד חודש?

אורן אסף חזן: למה חודש?

מיקי רוזנטל: תתכנס הוועדה, הוועדה תאשר את זה, ואז אנחנו - - -

אורן אסף חזן: בדיוק.

משה גפני: אין תהליך כזה.

משה גפני: אני לא מסכים לתהליך הזה.

עפר שלח: אתה יודע מה, היא לא תצביע.

משה גפני: צריך לשנות את החוק.

עפר שלח: יש לי הצעה.

עפר שלח: אני חבר גם בוועדת המשנה המדוברת, ולכן אם תתכנס ועדת המשנה המדוברת, לא תצביע, כי אתה אומר שחוקית, ושגית אומרת בצדק - - -

אורן אסף חזן: - - -

עפר שלח: - - - תבוא לפה, תגיד אמרנו כך וכך, ואז יהיה אישור של זה - - -

<קריאות: - - -

מיקי רוזנטל: אולי זה לא מתאים לך?

מיקי רוזנטל: אולי זה מופרך, אולי משתמשים בך סתם, אומרים לך שזה לצורכי ביטחון וזה לנייר טואלט?

<קריאות: - - -

אורן אסף חזן: ראיתי איך מנסים לצחוק על החיילים, ואם לא היינו נלחמים, לא היו מעלים להם את השכר.

אורן אסף חזן: עכשיו אתה עושה אותו דבר.

אורן אסף חזן: כולה חצי שנה עברה, כבר שכחנו?

משה גפני: מיקי רוזנטל עצבן אותי עכשיו ואני רוצה לענות.

משה גפני: מיקי, האינטרס האחרון של משרד האוצר, האחרון מבין כל ההעברות, זה זה.

משה גפני: האחרון.

משה גפני: יש לו הרבה לפני זה.

מיקי רוזנטל: אני יודע.

משה גפני: קשה מאוד לעבוד עלי בעניין הזה.

מיקי רוזנטל: אני יודע - -

אורן אסף חזן: זה לא עניין של אינטרס, זה עניין של מחויבות.

מיקי רוזנטל: - - אבל אתה מבקש לנטרל את המוח שלנו ולהגיד: תצביעו מהלב, זה בשביל הביטחון – הוא לא היה סתם מבקש.

מיקי רוזנטל: מה הזה?

מיקי רוזנטל: איזה מין דבר זה?

מיקי רוזנטל: אנחנו חברי כנסת, לא רובוטים.

מנואל טרכטנברג: גפני, העמידה שלך על הנוהל לא בביטחון, לגבי העברות תקציביות אחרות - -

משה גפני: נכון, אני ממשיך לעמוד על זה ולא יהיה שינוי.

מנואל טרכטנברג: - - הוא לא קונסיסטנטי עם מה שאתה עושה עכשיו.

מנואל טרכטנברג: למה?

מנואל טרכטנברג: כי אתה אומר שלפני שוועדת הכספים תצביע על העברות תקציביות, אני רוצה לדעת מה, למה, מאיפה זה בא וכו' וכו'.

מנואל טרכטנברג: זה אתה דורש בכל דבר אחר, אז אותו דבר צריך לדרוש כאן.

מנואל טרכטנברג: לא פה - - -

משה גפני: אפשר לשנות את החוק ולהגיד שקודם זה יהיה שם.

מיקי רוזנטל: זו הפרשנות של החוק.

זהבה גלאון: גפני, יש לך כבר רוב?

זהבה גלאון: אפשר להצביע וללכת?

זהבה גלאון: אני כבר רואה שהגיע הרוב שלך.

מיקי רוזנטל: הצענו לך משהו הגון.

מיקי רוזנטל: אתה לא רוצה, לא צריך.

מיקי רוזנטל: תעשה מה שאתה רוצה.

אראל מרגלית: נראה לך הגיוני שהחברים המשותפים בוועדה המשותפת לא מרגישים נוח ואנחנו מביאים את זה על אפם ועל חמתם?

זהבה גלאון: יש לך רוב?

זהבה גלאון: אני רוצה ללכת.

אורן אסף חזן: הרב גפני, אני מציע לדחות בשעה.

זהבה גלאון: לא בשעה, בכמה ימים.

אורן אסף חזן: ברור בכמה ימים, אבל עד שהוא יחליט.

אורן אסף חזן: הוא צריך לבדוק אם הוא יכול לדחות את ההצבעה - -

זהבה גלאון: הוא יכול כל מה שהוא רוצה.

אורן אסף חזן: - - פשוט יש לנו גם נשיאות.

זהבה גלאון: כשגפני רוצה, הוא יכול.

אורן אסף חזן: כולם צוחקים.

אורן אסף חזן: יש פה לפחות שישה אנשים שביקשו ממני להילחם על הדברים שלהם בנשיאות, ועכשיו אתם צוחקים.

משה גפני: רבותי, פנייה מס' 12, תקציב הביטחון, כפי שהוסבר על-ידי מתי ישראל.

משה גפני: מי בעד אישור הפנייה לוועדה, ירים - - -

מנואל טרכטנברג: אני רוצה להודיע שאני לא מצביע ויוצא במחאה על הנוהל הפסול.

זהבה גלאון: אני רוצה להודיע שאני אצביע נגד.

אורן אסף חזן: רגע, על מה מצביעים?

משה גפני: על הפנייה של משרד הביטחון על 7.5 מיליארד שקל.

אורן אסף חזן: אני מצביע נגד, אני מודיע.

משה גפני: בסדר.

משה גפני: מה אני יכול לעשות?

משה גפני: אמרתי שאין לי שום עניין.

משה גפני: אני חושב שמדובר על דבר שהוועדה צריכה לאשר ותדון הוועדה המשותפת.

זאב בנימין בגין: נו, תצביעו, חבר'ה.

משה גפני: מי בעד אישור הפנייה, ירים את ידו.

מכלוף מיקי זוהר: אתה לא יכול להצביע.

אורן אסף חזן: למה אני לא יכול להצביע?

מכלוף מיקי זוהר: כי אנחנו ארבעה.

אורן אסף חזן: אני חבר ועדה.

אורן אסף חזן: למה אני לא יכול להצביע?

אורן אסף חזן: אני חבר ועדה, אתה לא יכול להגיד לי לא.

אורן אסף חזן: אני מבקש מהיועצת המשפטית להגיד לי אם אני יכול להצביע או לא.

<שגית אפיק: - - -

אורן אסף חזן: שמעת?

אורן אסף חזן: אני יכול להצביע.

אורן אסף חזן: איך יש לכם ארבעה מהליכוד שמצביעים?

אורן אסף חזן: שמישהו יוריד יד.

<טמיר כהן: שבעה בעד.

משה גפני: מי נגד?

אורן אסף חזן: רגע, שנייה.

אורן אסף חזן: יש פה בעיה.

אורן אסף חזן: מישהו הצביע בשמי.

<שגית אפיק: הוא חבר ועדה.

אורן אסף חזן: אני לא מוכן, אני חבר ועדה.

אורן אסף חזן: בתקנון אני מופיע חבר ועדה.

משה גפני: מי נגד?

<קריאות: - - -

זהבה גלאון: אראל, אתם לא מצביעים נגד?

<קריאות: - - -

זהבה גלאון: אין דבר כזה.

זהבה גלאון: מה זה?

זהבה גלאון: איזו מחאה זאת?

משה גפני: מי נגד?

אורן אסף חזן: אף אחד לא יכול להצביע במקומי.

<טמיר כהן: לא ספרו.

משה גפני: מי נגד?

משה גפני: היועצת המשפטית אומרת שאתה מצביע.

אורן אסף חזן: מי הצביע במקומי?

משה גפני: אז הורדנו.

<טמיר כהן: יש עוד הצבעה, עכשיו אתה יכול להצביע.

משה גפני: מי נגד?

משה גפני: אחד נגד.

משה גפני: מי נמנע?

אורן אסף חזן: אני.

משה גפני: אחד נמנע.

משה גפני: הפנייה אושרה.

משה גפני: 001 – 15.

משה גפני: בעד – רוב

משה גפני: נמנעים – 1 פנייה 001 – 15 – אושרה.

משה גפני: מי בעד אישור הפנייה, ירים את ידו.

אורן אסף חזן: נוכלות מה שקורה פה.

אורן אסף חזן: מיקי, זה נוכלות.

זהבה גלאון: איזה אופוזיציה?

זהבה גלאון: זה רציני, אראל?

מכלוף מיקי זוהר: תצביע בעד.

אורן אסף חזן: לא מצביע בעד.

משה גפני: שמונה בעד.

משה גפני: מי נגד?

זהבה גלאון: אני ואוסאמה.

משה גפני: מי נמנע?

אראל מרגלית: אנחנו מוחים על ההצבעה.

משה גפני: שניים נגד, שמונה בעד.

משה גפני: בעד – רוב

משה גפני: פנייה 12 אושרה.

<קריאות: - - -

משה גפני: מאה אחוז.

משה גפני: הורדנו אותו.

משה גפני: היועצת המשפטית אמרה שאי-אפשר.

משה גפני: שמונה בעד, שניים נגד, אחד לא השתתף בהצבעה במקרה הזה.

אוסאמה סעדי: רביזיה.

זהבה גלאון: רביזיה.

זהבה גלאון: בדיוק.

משה גפני: רביזיה.

משה גפני: בסדר.

משה גפני: הפניות האלה עוברות.

משה גפני: כל עוד שזה לא יקרה, עדיין לא עובר הכסף.

משה גפני: אחת עוברת לוועדה המשותפת ואחת עוברת לדיון בוועדת המשנה לשירותים החשאיים.

משה גפני: אני חוזר ואומר מה שאמרתי קודם: הנוהל לא השתנה.

משה גפני: זה החריג של הנוהל, בגלל שאי-אפשר לקיים פה דיון גלוי והדיון החסוי שיהיה - - -

אוסאמה סעדי: מתי הרביזיה?

זהבה גלאון: אנחנו מבקשים רביזיה.

משה גפני: על מה ביקשתם רביזיה?

זהבה גלאון: על שתי ההעברות.

משה גפני: בסדר.

רחל עזריה: מה קורה עכשיו?

זהבה גלאון: מה שקורה עכשיו בושה וחרפה.

משה גפני: הושגה רביזיה על שתי הפניות האלה, אני אודיע מתי תהיה ההצבעה.

משה גפני: אני לא בטוח שזה יהיה היום, יכול להיות שזה יהיה מחר.

זהבה גלאון: אם זה היום או מחר, מה היה דחוף לך להצביע?

משה גפני: דחוף.

זהבה גלאון: יכולת לחכות יומיים.

משה גפני: בגלל שאני מכבד אתכם, אני לא רץ מהר עם רביזיה.

משה גפני: אני מנסה לראות.

משה גפני: אלה פניות שאסור היה לי להשאיר אותן על השולחן, זה הכול, אחרת הייתי עושה הצבעה בעוד חצי שעה.

משה גפני: אני מכבד אתכם, אני מנסה לבדוק מה קורה.

משה גפני: תודה רבה.